દિવાળીબહેને આમ તો એ વખતના અનેક જાણીતા કલાકારો સાથે ગીતો ગાયા છે, પણ ભીખુદાન ગઢવી સાથે ગાયેલા તેમનાં ગીતો ઘણા લોકપ્રિય રહ્યાં છે, ત્યારે એક પદ્મશ્રી વિશે બીજા પદ્મશ્રી શું માને છે તે જાણવાની તાલાવેલી સૌ કોઈને હોવાની. ‘મારા માટે દિવાળીબહેન એટલે સાચી લોકગાયિકા….’ – જૂનાગઢમાં પોતાના ઘરના સોફા પર બેઠેલાં પદ્મશ્રી ભીખુદાન ગઢવી દિવાળીબહેન વિશે વાત શરૃ કરતાં ઉપર મુજબના શબ્દો કહે છે. વાત આગળ વધારતા તેઓ કહે છે, “જેના અવાજમાં ઈશ્વરી તત્ત્વ પડ્યું છે, જેને ખબર નથી કે મારા અવાજમાં આ જાદુ છે, આ વિવિધતા છે, એવી કોઈ લોકગાયિકા જો આખા ગુજરાતમાં કોઈ હોય તો તે એકમાત્ર દિવાળીબહેન ભીલ. હું એવા અનેક કાર્યક્રમોનો સાક્ષી રહ્યો છું જેમાં દિવાળીબહેન ‘મારે ટોડલે બેઠો રે મોર ક્યાં બોલે’..અને ‘હું તો કાગળિયા લખી લખી થાકી..’ ગાતા હોય અને લોકો રીતસર સ્તબ્ધ થઈ ગયા હોય. ઝવેરચંદ મેઘાણીને કોઈએ પ્રશ્ન કરેલો કે, ગીત અને લોકગીતમાં શું તફાવત? તેના જવાબમાં તેમણે કહેલું કે, ‘ફળિયામાં કોઈ છોડ વાવો, તેનું જતન કરો અને એ મોટો થાય અને ફૂલ બેસે તેને ગીત કહેવાય, પણ વગડામાં એની મેળે મેળે ફૂલ આવે એને લોકગીત કહેવાય.’ – એમાં દિવાળીબહેન આવે. તેઓ વગડાનું ફૂલ છે. એ ભીલ-કન્યાના ગળામાં અવાજની જે મીઠાશ ઈશ્વરે મૂકી એ છેક દિલ્હીના દરવાજા સુધી પહોંચી. છતાં કદી અભિમાન ન કર્યું, માથેથી ઓઢણું ઊતરવા ન દીધું. સ્ટેજની મર્યાદા એટલી રાખી. વિવેકપૂર્ણ ગીતો ગાયાં અને એ જ રીતે આ ક્ષેત્રમાં તેઓ જીવ્યાં પણ ખરાં. એમની સરળતા, સાદાઈ, વિવેકપણુ માત્ર મને જ નહીં, એમના સંપર્કમાં આવનાર દરેક વ્યક્તિને સ્પર્શ્યું છે.”…………